ต้องหวยออนไลน์ลูบคมตลาดทุน
กรุงเทพโพลล์ ออกมาฟันธงแล้วว่า การแก้ปัญหาการขายสลากฯ เกินราคามีอยู่หนทางเดียว
16 มิ.ย. 2558

ธนะชัย ณ นคร
 
กรุงเทพโพลล์ ออกมาฟันธงแล้วว่า การแก้ปัญหาการขายสลากฯ เกินราคามีอยู่หนทางเดียว
นั่นคือ ”หวยออนไลน์”
เรื่องหวยออนไลน์ หรือสลากฯ ออนไลน์ เริ่มหายเข้ากลีบเมฆไปอีกครั้ง หลังรัฐบาลใช้มาตรการเด็ดขาดเกี่ยวกับการขายสลากฯ เกินราคา
แม้ในงวดแรกที่เริ่มตั้งแต่ 16 มิ.ย.นี้ จะมีผู้ค้าให้ความร่วมมือ
ทว่า ยังพบเห็นการขายสลากฯ เกินราคาอยู่ค่อนข้างมาก หรือคิดเป็นกว่า 25% ของร้านค้าที่ขายสลากฯ ทั้งหมด
ส่วนที่เหลือยอมขายตามราคา 80 บาท
แต่เป็นการขายแบบยอมจำนน คือ ได้กำไรเท่าไหร่ก็เอา เพราะไม่รู้ว่าจะเปลี่ยนไปทำอาชีพอะไร
หรือบางคนอยากจะเปลี่ยน (เพราะมาร์จิ้นต่ำ) แต่ก็ต้องใช้เวลาในการตัดสินใจ หรือหาทางเลือกอื่นในการประกอบหรือเปลี่ยนอาชีพ
มีโอกาสได้คุยกับคนขายสลากฯ มา
บางเจ้ามีกำไรอยู่ 7-8 บาทต่อคู่ ซึ่งส่วนต่างขนาดนี้ ก็ยังพอไหวครับ
ส่วนบางเจ้าส่วนต่างก็เหลือเพียง 5 บาทต่อคู่เท่านั้น ทำให้ต้องหาวิธีการแก้ไข นั่นคือ รับสลากฯ ในจำนวนมากขึ้น เพื่อจะได้มียอดในการขายสูงขึ้นไปอีก
แต่ก็ต้องแบกรับความเสี่ยงเพิ่มด้วย หากขายไม่หมด
เขาเล่าให้ฟังอีกว่าถูกยี่ปั้วกดดันอย่างมาก หากใครไม่พอใจรับราคานี้ ก็ไม่ต้องมารับ จะได้ขายให้กับคนอื่น
ส่วนหากจะไปรับจากสำนักงานสลากฯ เอง ก็เข้าไม่ถึง
ส่วนที่จัดหน่วยเคลื่อนที่เร็ว ไล่ปราบกลุ่มคนค้าขายสลากฯ เกินราคา ก็ไม่แน่ใจว่า จะสาวไปถึงตัวยี่ปั้วหรือไม่ เพราะที่จับได้ในตอนนี้มีแต่พวกรายย่อย ปลายทางเท่านั้น
ผลจากกรุงเทพโพลล์กว่าเกือบ 53% ก็เชื่อว่านี่ไม่ใช่การแก้ปัญหาระยะยาว
และมองว่าวิธีการที่ทำอยู่ตอนนี้จะไม่ได้ผล
เช่นเดียวกับผู้เกี่ยวข้องหลายๆ คนในเรื่องนี้ทั้งอดีตนักการเมือง นักวิชาการ ต่างก็มองในทิศทางเดียวกันว่า น่าจะแก้ปัญหาได้ในช่วงแรกเท่านั้นแหละ
พอผ่านไปซัก 2-3 งวด ปัญหาก็จะกลับมาเหมือนเดิม
เพราะวิธีการที่ทำกันอยู่ตอนนี้ ไม่ได้แก้ปัญหาให้เป็นไปตามกลไกตลาด หรือระบบการจำหน่ายสลากฯ ไปยังปลายทางยังมีอุปสรรค และวิธีการหรือขั้นตอนยังมีปัญหา
หรือหากรัฐบาลควบคุมได้จริงในหลายงวด
ก็มีคำถามอีกว่า แล้วหากรัฐบาลชุดนี้พ้นอำนาจไป ปัญหาจะกลับมาหรือไม่
คำตอบคือ “กลับมาแน่นอน”
นั่นจึงเป็นที่มาของกรุงเทพโพลล์ว่า การแก้ปัญหาควรจะให้สะเด็ดน้ำ ไม่ใช่ใช้อำนาจเข้าไปจัดการ และวิธีการที่เสนอมาก็คือ “หวยออนไลน์” จะเป็นคำตอบที่ถูกต้อง และดีที่สุด
เรื่องหวยออนไลน์นี่ผมเขียนมาหลายครั้งแล้ว
บางครั้งก็เขียนถึงขนาดที่ว่า ไม่ชอบคนทำตัวดัดจริตหรือตอแหล ที่มองว่าหวยออนไลน์จะทำให้สังคมไทยเสื่อมโทรม สังคมล่มจมแน่ๆ เราเป็นเมืองพุทธ มันไม่เหมาะสม เป็นการพนัน มอมเมา เยาวชนจะเสียอนาคต ฯลฯ
ดัดจริตกันทั้งนั้น
ผ่านมาถึงวันนี้ก็ยังไม่ทราบว่า ตอนนี้การทำเรื่องหวยออนไลน์ไปถึงขั้นตอนไหนแล้ว
หรือว่าถูกเก็บเข้าลิ้นชักไปอีกรอบก็ไม่รู้
ย้ำอีกครั้งว่า เกือบทั่วโลก เขาก็ขายหวยออนไลน์ หรือสลากออนไลน์กันแล้ว สปป.ลาว ก็ใช้ระบบนี้ มาเลเซียเคร่งศาสนาอย่างมาก ก็ใช้ออนไลน์ ฮ่องกงก็ขาย และอีกหลายประเทศไม่เห็นมีประเทศไหนล่มจมเพราะหวยออนไลน์
นี่หากรัฐบาลทำเรื่อง 2 ตัว 3 ตัวด้วยก็จะยิ่งดีและยังแก้ปัญหาหวยใต้ดินแบบเบ็ดเสร็จ
อย่าไปคิดเลย หรือไปมองว่า โครงการนี้ใครเคยทำมาก่อน
แต่ควรจะมองว่า ทำแล้วประเทศไทยได้ประโยชน์ และมันเป็นหนทางที่ถูกต้องจริงๆ
เดิมนั้น มีความคิดว่ารัฐบาลที่มาจากการเลือกตั้งไม่กล้าทำเรื่องหวยออนไลน์ เพราะมันไปกระทบกับผู้สูญเสียผลประโยชน์หลายกลุ่มและนักการเมืองก็มีเอี่ยวกับหวยใต้ดินเยอะกลัวกลุ่มต่อต้านออกมาเคลื่อนไหว
แต่ก็ไม่คิดว่า รัฐบาลที่มาจากรัฐประหาร หลายๆ เรื่องต้องเล่นบทเฮี้ยบ
ก็จะไม่กล้าเช่นเดียวกัน
 
 
 
 
 